Inkomstediens skets donker taks-prentjie(Foto: pixabay) Die Suid-Afrikaanse Inkomstediens (SAID) voorspel hy gaan vanjaar, te midde van die Covid-19-pandemie, R285 miljard minder belasting invorder. Edward Kieswetter, hoof van die SAID, het dié daling van tussen 15% en 20% nie net aan die uitbreking van die nuwe koronavirus nie, maar ook aan die reeds sukkelende ekonomie toegeskryf. Volgens die SAID gaan inkomste uit die Lopende Betaalstelsel (LBS) na verwagting 5,2% minder wees en sowat 65 000 van die werkgewers wat dieselfde tyd verlede jaar betalings gedoen het, het dit nié vanjaar gedoen nie. Dit is sowat R3,8 miljard minder wat ingesamel kan word. BTW-inkomste kan met tot 13% daal en afleggings vir April staan tot dusver op net meer as 20 000. Dit is 1 622 mense meer as wat dieselfde tyd verlede jaar afgelê is en is ŉ styging van 9%. Hy waarsku dat talle sakeondernemings nie die huidige krisis gaan oorleef nie en sê die SAID voorspel dat die getal sakeondernemings wat vir sakeredding gaan aansoek doen, beduidend gaan toeneem. “Die verlies aan ekonomiese kapasiteit gaan boonop langtermyngevolge vir belastinginvordering inhou.” Die verlies aan inkomste weens die voortgesette verbod op die verkoop van alkohol en sigarette beloop in dié stadium nagenoeg R1,7 miljard. Kieswetter sê R400 miljoen meer is egter danksy die belastingheffing ingesamel. Talle sakeondernemings gaan nie die huidige ekonomiese situasie oorleef nie. (Foto: Maroela Media) Hy sê hoewel dit die SAID se werk is om gehoor te gee aan die bepalings en vereistes van die regering, is die inkomstediens bekommerd oor die voortgesette onwettige handel in veral alkohol en sigarette tydens die afsonderingstydperk wanneer dit reeds moeilik is om belasting in te vorder. Kieswetter sê die SAID is nie net bekommerd oor die verlies aan inkomste nie, maar ook omdat onwettige handel ŉ plaag is wat die plaaslike ekonomie skeeftrek en Suid-Afrikaners van eerlike werksgeleenthede ontneem. Die SAID sê die koste van Covid-19-hulp beloop sowat R70 miljard vir onder meer belastinguitstel sonder boetes of rente, asook die tydelike opskorting van die vaardigheidsontwikkelingsheffing. Die bedrag sluit R5 miljard se aansoeke vir belastinguitstel in waarvoor reeds aansoek gedoen is – en dié syfer gaan na verwagting beduidend styg. “Ons voorspel dus dat die totale uitwerking van belastingverligtingmaatreëls veel meer as die aanvanklike voorspelling van R70 miljard gaan wees.” Kieswetter sê dit is nou belangriker as ooit dat belastingbetalers hul verpligtinge nakom. Hy het onderneem dat die SAID dit so maklik as moontlik sal maak om aan vereistes te voldoen.